Predkladacia správa

	Podľa Plánu práce vlády Slovenskej republiky na rok 2003 schváleného uznesením vlády SR č. 1381 z 18. decembra 2002 v bode 9 na mesiac február 2003 bolo uložené Úradu jadrového dozoru Slovenskej republiky (ďalej len „úrad“) predložiť materiál „Správa o záveroch medzinárodného posúdenia výkonu štátneho dozoru nad jadrovou bezpečnosťou v SR misiou Medzinárodnej agentúry pre atómovú energiu“. Vzhľadom na to, že k termínu predloženia materiálu do vlády SR úrad neobdržal oficiálnu verziu správy podpísanú oprávnenými predstaviteľmi MAAE, požiadala predsedníčka úradu predsedu vlády listom o posunutie termínu predloženia materiálu na mesiac máj 2003. Predseda vlády jej žiadosti vyhovel listom 862/2003 - PV zo dňa 26. 2. 2003. Správa bola oficiálne doručená na ÚJD SR až 26. 3. 2003. ÚJD SR následne umiestnil text správy (rozsah vyše 70 strán) na internetovú stránku ÚJD SR a o tomto umiestnení informovala predsedníčka ÚJD SR listom č. 792/230-200/2003 ministra zahraničných vecí, ministra práce, sociálnych vecí a rodiny, ministra životného prostredia, vedúceho úradu vlády, ministra hospodárstva, ministra dopravy, pôšt a telekomunikácii, ministra financií. Ministrovi zdravotníctva bola správa v plnom rozsahu v papierovej podobe zaslaná vyššie uvedeným listom.   

	Na základe pozvania vlády Slovenskej republiky v marci 1998 navštívil Slovenskú republiku tím expertov MAAE, s cieľom uskutočniť misiu „Medzinárodného tímu pre posúdenie dozornej činnosti (IRRT)“. Úlohou tejto misie bolo vykonať nezávislé a objektívne posúdenie činnosti štátneho dozoru nad jadrovou bezpečnosťou v  Slovenskej republike - Úradu jadrového dozoru SR (ďalej len „úrad“). Správa o záveroch tejto misie bola vláde predložená v marci 1999. 

	V súlade s pravidlami MAAE požiadala Slovenská republika o následnú misiu IRRT, ktorá sa uskutočnila v dňoch 18. - 25. novembra 2002. Misia bola zameraná na kontrolu vykonaných opatrení podľa odporúčaní, ktoré obsahovala správa misie IRRT v marci 1998. Misia vykonala kompletnú revíziu všetkých predchádzajúcich odporúčaní a návrhov, vrátane dozornej činnosti nad jadrovou bezpečnosťou v jadrových zariadeniach. Od misie sa požadovalo, aby doplnila túto ďalšiu revíziu o kontrolu aktivít úradu v oblasti nakladania s rádioaktívnymi odpadmi, vyraďovania jadrových zariadení z prevádzky (decommissioning) a bezpečnosti prepravy, ktorými sa predchádzajúca misia IRRT nezaoberala.

	Podľa názoru tímu sa dosiahol značný pokrok v kontrolovaných oblastiach v porovnaní s rokom 1998, vrátane vytvorenia právneho a dozorného rámca, vypracovania bezpečnostných návodov, inšpekcií a vynucovania (nápravy) a prípravy na mimoriadne situácie. V týchto oblastiach sa našlo aj niekoľko prípadov dobrej praxe. Tím identifikoval potrebu zlepšení najmä pri  poverovaní úlohami a zodpovednosťou, v personálnom vybavení a vo finančných zdrojoch dozorného orgánu. 

	Tím vyslovil presvedčenie, že úrad dosiahol vysokú úroveň efektívnosti v oblasti dozoru nad nakladaním s rádioaktívnymi odpadmi, vyraďovania jadrových zariadení z prevádzky a bezpečnosťou prepravy, ktorými sa predchádzajúca misia nezaoberala. IRRT tím však zistil, že treba zlepšiť legislatívu a zodpovednosť vlády.

	Tím IRRT navrhol, aby Slovenská republika zrevidovala dozor v jadrových zariadeniach a prijala opatrenia na zlepšenie úrovne zhodnosti medzi radiačnou ochranou a dozorom nad jadrovou bezpečnosťou. Uvedené sa má docieliť navrhovanou dohodou medzi ÚJD SR a MZ SR. 
	
Záverečná správa IRRT z následnej misie obsahuje odporúčania a návrhy, ktoré poukazujú na oblasti, kde sú potrebné alebo želateľné zlepšenia, v záujme ďalšieho posilnenia dozorných orgánov v Slovenskej republike.

Vzhľadom na rozpočtové možnosti Slovenskej republiky nie je možné v súčasnosti splniť odporúčanie R4, ktoré obsahovalo návrh smerujúci k zvýšeniu mzdového ohodnotenia zamestnancov Úradu jadrového dozoru SR. Podľa vyjadrenia ministerstva financií je nutné uvedenú problematiku riešiť celoplošne v rámci prierezových opatrení v štátnej službe.